ফোনটা পেয়েছিলেন ১ এপ্রিল। খুব স্বাভাবিকভাবেই কেরলের জন ভার্গিসের মনে হয়েছিল কোনও বন্ধু তাঁকে বোকা বানানোর চেষ্টা করছে। কিন্তু, না। শেষমেশ তিনি জানতে পারলেন সত্যিই তিনি কয়েক কোটি টাকা জিতেছেন লটারিতে!
সর্বভারতীয় এক সংবাদমাধ্যমে প্রকাশিত খবর অনুযায়ী, কেরলের জন ভার্গিস কর্মসূত্রে ২০১৬ থেকে দুবাইয়ে রয়েছেন। এক বেসরকারি কোম্পানিতে গাড়ি চালানোর দায়িত্বে রয়েছেন তিনি। 
 

এই বিষয়ে অন্যান্য খবর

স্বামীকে টেক্কা স্ত্রীর, লটারি কেটে জিতলেন এক মিলিয়ন ডলার
কোনও দিনও লটারি জিতেছেন! এই মেয়ে কীভাবে জিতলেন লটারি


গত মঙ্গলবার, হঠাতই একটি ফোন আসে জনের কাছে। এবং বলা হয় যে তিনি ১ কোটি ২ লাখ দিরহাম অঙ্কের লটারি জিতেছেন। ভারতীয় অর্থে যা ২১ কোটি টাকারও বেশি। আবু ধাবি আন্তর্জাতিক বিমানবন্দরে ‘বিগ ট্র্যাফিক’ নামে একটি লটারির টিকিট কেটেই এ ভাবে ভাগ্য ঘুরে যায় জন ভার্গিসের। 
প্রথমে বিশ্বাস করতে পারেননি জন। কিন্তু, সময়ের সঙ্গে সঙ্গে তিনি বুঝতে পারেন যে ব্যাপারটি সাজানো নয়। তখনই কেরলে তাঁর পরিবারকে ফোন করে সুখবরটি জানান তিনি।
স্থানীয় ‘খালিজ টাইমস’-কে জন জানান যে, এই বিশাল অর্থ তিনি তাঁর চার বন্ধুর সঙ্গে ভাগ করে নিতে চান। কিন্তু, সর্বাগ্রে নিজের জন্য একটি স্মার্টফোন কিনতে চান। 
প্রসঙ্গত, এর আগেও বেশ কয়েক জন ভারতীয় এমনই বিশাল অঙ্কের টাকা জিতেছেন আরব শাহিতে। চলতি বছরের জানুয়ারি মাসেই কেরলের আরও এক ব্যক্তি জিতেছিলেন ১ কোটি ২ লাখ দিরহাম। 
২০১৭ সালের অক্টোবর মাসে ৮ জন ভারতীয় জিতেছিলেন এক কোটি করে দিরহাম। এবং গত বছরই আরও এক ভারতীয় জিতেছিলেন পাঁচ কোটি দিরহাম।